సండే సినిమా

తెలంగాణ సినిమా కోసం ఆరాటపడే యువదర్శకులు, రచయితలు, నటీనటులు, నిర్మాతలు, సాంకేతిక నిపుణులు, సినీ అభిమానులకు ప్రపంచ సినిమాను పరిచయం చేసే ఉద్ధేశ్యంతో తెలంగాణ రాష్ట్ర భాషా సాంస్కృతిక శాఖ ప్రతి ఆదివారం నిర్వహిస్తున్న కార్యక్రమం సండే సినిమా (ఎ విండో టూ వరల్డ్ సినిమా). 2018, జనవరి 7న ప్రారంభమైన ఈ సండే సినిమా కార్యక్రమంలో ప్రతి ఆదివారం సాయంత్రం 5 గంటలకు ప్రపంచ సినిమాల ప్రదర్శనతో పాటు వర్ధమాన సినీ కళాకారులకు ప్రపంచ స్థాయి సినిమాని పరిచయం చేసి, ప్రపంచ స్థాయి సినిమా నిర్మాణ విలువలు, విశేషాలు, మెళకువలను తెలియజేసేందుకు వివిధ రకాల వర్క్‌షాప్‌లను కూడా నిర్వహిస్తున్నారు.

రూపకల్పన 
తెలంగాణ సకల కళలకు కాణాచి. వారసత్వ కళల హరివిల్లు. తెలంగాణ రాష్ట్రం ఏర్పడ్డాక తెలంగాణలోని కళలకు పునఃర్వికాసం కలిగించే దిశగా తెలంగాణ ప్రభుత్వం అడుగులువేస్తూ, అందమైన రంగుల జానపద, వారసత్వ, సాంస్కృతిక కళలను ప్రోత్సహిస్తుంది. అందులో భాగంగా భాషా సాంస్కృతిక శాఖ సంచాలకులుగా మామిడి హరికృష్ణను నియమించింది. ఆనాటినుండి వివిధ కళలకు తనవంతు సహకారం అందిస్తువస్తున్న హరికృష్ణకు తెలంగాణ సినిమాపై దృష్టిపడింది.

ఈనాటి సినిమాను ఉన్నతమైన పంథావైపు నడిపించేందుకు...  ప్రేమ, పెళ్లి, కోపం, పగ, ప్రతీకారంతో ఊరేగుతున్న తెలుగు సినిమాకు కొత్త ఒరవడి నేర్పేందుకు ఒక వేదికకు ఏర్పాటు చేయాలన్న హరికృష్ణ సంకల్పంతో సండే సినిమా మొదలయింది. మంచి సినిమా అంటే ఎలా ఉంటుంది అనే ప్రశ్నకు సమాధానంగా ప్రపంచంలోని వివిధ భాషల్లో విడుదలైన ఉత్తమ చిత్రాలను ఈ కార్యక్రమంలో ప్రదర్శిస్తున్నారు.

సినిమాల ఎంపిక 
సుప్రసిద్ధ సినీ దర్శకుడు అకిరా కురసావా తెరకెక్కించిన 'రషమోన్‌' సినిమాను తొలి సినిమాగా ప్రదర్శించబడింది. సండే సినిమాలో ప్రదర్శించేందుకు సినిమాల ఎంపిక బాధ్యతను మామిడి హరికృష్ణ తీసుకున్నారు. విదేశీ సినిమాలపై గతంలో అనేక రివ్యూలు రాసిన హరికృష్ణ, సినీ విమర్శ విభాగంలో మూడు నంది అవార్డులు అందుకున్నారు. ఏ వారం ఏ సినిమాలు ప్రదర్శించాలి, ఎవరు ఆ సినిమా చర్చలో ప్రసంగించాలో వంటివి హరికృష్ణ నిర్దేశిస్తారు.

నిర్వాహక బృందం 
ఈ కార్యక్రమ నిర్వహణకు మామిడి హరికృష్ణ నేతృత్వంలో ఔత్సాహిక యువ సినీ కళాకారులచే ఒక నిర్వాహక బృందం ఏర్పాటుచేయబడింది.

ప్రత్యక్ష ప్రసారం 
ప్రతివారం ప్రపంచ సినిమా ప్రదర్శన తర్వాత నిర్వహించే ఈ చర్చ కార్యక్రమాన్ని నిర్వాహకులు యూట్యూబ్ ఛానల్, ఫేస్ బుక్ ద్వారా ప్రత్యక్ష ప్రసారం చేసి, ఇతర ప్రాంతాల్లో ఉన్న సినీ అభిమానులు కూడా ఈ చర్చను వీక్షించే అవకాశం కల్పిస్తున్నారు.

100 వారాలు 
2020, జనవరి 5వ (ఆదివారం) తేదినాటికి 100 వారాలు పూర్తయిన సందర్భంగా సండే సినిమా 100 వారాల వేడుక జరిగింది. ఈ కార్యక్రమానికి సంచాలకులు మామిడి హరికృష్ణ విచ్చేసి కేక్ కట్ చేశాడు. ఈ వేడుకలో పైడి జైరాజ్ ప్రివ్యూ థియేటర్ బృందం, యువ సినీకళాకారులు పాల్గొన్నారు.

200 వారాలు 
2023 మార్చి 12న (ఆదివారం) తేదినాటికి 200 వారాలు పూర్తయిన సందర్భంగా అకిరా కురసావా తీసిన 'డ్రీమ్స్' సినిమా ప్రదర్శన జరిగింది. 200 వారాల సండే సినిమా నుండి 100శాతం ఫలితాల్ని సాధించామని, కొత్తతరం దర్శకులు సండే సినిమా నుండి స్ఫూర్తిని పొందడంతోపాటు ఎమోషన్, స్టోరీ లైన్, సీనిక్ ఆర్డర్, స్క్రీన్ ప్లే టెక్నిక్ వంటివి నేర్చుకొని కొత్తకొత్త కంటెంట్లతో వారివారి షార్ట్ ఫిలింలు, సినిమాలు తీస్తున్నారని, రాబోవు రోజుల్లో మరిన్ని మంచి సినిమాలు చూపించేందుకు తెలంగాణ భాషా సాంస్కృతిక శాఖ ముందుటుందని హరికృష్ణ పేర్కొన్నారు.

ప్రదర్శించిన సినిమాలు

మూలాలు 

తెలంగాణ భాషా సాంస్కృతిక శాఖ
తెలంగాణ ప్రభుత్వం